ועדת החינוך, התרבות והספורט, כנסת 16, פרוטוקול מספר 291, 2004-07-29 19:00

מל פולישוק-בלוך: שלום לכולם, אנחנו שמחים להתארח במשכן לאומנויות הבמה.

מל פולישוק-בלוך: גב' חנה מוניץ, בבקשה.

חנה מוניץ: המון תודה שבאתם ואנחנו באמת מאד מעריכים את זה.

חנה מוניץ: הכנו בשבילכם מצגת שכוללת את כל פעילות האופרה, כי אינני יודעת עד כמה אתם בקיאים במה שאנחנו עושים בכלל.

חנה מוניץ: הבית הזה עוסק באופרה ובפעילות שאיננה אופרה, שכוללת תכניות מוסיקה על כל סוגיה: מוסיקה סימפונית, מוסיקה קאמרית, ג'אז, הפקות לילדים על כל סוגיהן, מחול, מחזות זמר ואופרה כמובן.

חנה מוניץ: נציג בפניכם שתי מצגות, אחת המתארת את פעילות האופרה לשנה הקרובה ואחת המתארת את הפעילות שאיננה אופרה לשנה הקרובה ואז אספר לכם קצת על פעילות החינוך והפעילות הקהילתית שאנחנו עושים.

חנה מוניץ: אחרי המצגות נקיים סיור מאחורי הקלעים ואחריו תצפו באופרה 'הנערה מהמערב הפרוע'.

חנה מוניץ: (הקרנת מצגת)

קריין: עונת 2004-2005 – 20 שנה לאופרה הישראלית.

קריין: 'פליאצ'י' – דניאל אורן מנצח על הפקת ענק של הבמאי פרנקו זפירלי.

קריין: מאות שחקנים, זמרים ורקדנים והפקה מרשימה בשיתוף בית האופרה המלכותי 'הקובנט גארדן' בלונדון ובתי האופרה של וושינגטון ושל לוס-אנג'לס.

קריין: 'שמשון ודלילה' – אשר פיש מנצח על צוות זמרים בינלאומי עם זמרים ישראלים הדר הלוי וגבי שדה בתפקידים הראשיים.

קריין: 'פידליו' – האופרה היחידה של בטהובן, לראשונה באופרה הישראלית, בהפקה משותפת עם פסטיבל זלצבורג.

קריין: אופרה היוצאת כנגד משטרי דיכוי באשר הם.

קריין: 'ריגולטו' – האופרה המפורסמת של ורדי בהפקה מרתקת.

קריין: עיבוד אופראי סוחף ומהפנט בעוצמתו לרומן המרגש של ויקטור הוגו.

קריין: 'ווצק' – סיפורו של ווצק, החייל הפשוט והנאיבי, הרוצח את בת זוגו שבוגדת בו.

קריין: דרמת יצרים נוקבת על האדם הקטן בחברה קודרת, המשוללת מידות של כנות ואמינות, בניצוחו של אשר פיש, המנהל המוסיקלי של האופרה הישראלית.

קריין: 'מסע אל תום האלף' – בחודש יוני 2005 תציין האופרה הישראלית 20 שנות פעילות בבכורה עולמית של אופרה ישראלית מקורית – מסע אל תום האלף – במוסיקה של יוסף ברדנשווילי וליברית של א.

קריין: ב.

קריין: יהושע.

קריין: אופרה המבוססת על הרומן הנודע פרי עטו של יהושע.

קריין: גארי ברתיני מנצח ועמרי ניצן מביים את בכירי הזמרים הישראלים בראשותו של גבי שדה, עדנה פרוחניק ואירה ברטמן.

קריין: 'מזפה' ו'כלת הצאר' – בית האופרה הליקון ממוסקבה מגיע לראשונה ארצה על שלל סולניו, חברי המקהלה והתזמורת שלו כדי לבצע כאן שתי אופרות.

קריין: 'מזפה' – אופרה יצרית סוערת ומסע מרתק לנבכי ההסטוריה הרוסית, מסע רווי ברגשות נקם וביצרים משוללי רסן.

קריין: 'כלת הצאר' – סיפור אהבה רווי מתח ורגשות עזים המתפרצים כהר געש רוגש ואינם ניתנים לשליטה, כאשר רק השגעון והמוות מביאים מרגוע ומנוח לאוהבים.

חנה מוניץ: נעבור למצגת שמתארת את ההפקות שאינן אופרה.

חנה מוניץ: (הקרנת מצגת)

קריין: 'שיקגו' – מחזמר עם מוסיקת ג'אז סוחפת, מחזמר על עולם הזוהר הנוצץ בארץ האפשרויות הבלתי מוגבלות.

קריין: עולם בו כל אחד יכול להיות כוכב ולו רק לרגע קט.

קריין: 'פולחן האביב' ו'כרמן' – שתיים מיצירות המופת של עולם המחול המודרני, בביצוע צעיר ותוסס.

קריין: 'המנדרין המופלא' – מוסיקה אינטנסיבית ופראית מלווה סיפור על אהבה שניתן להגשימה רק באמצעות דם, יזע ודמעות.

קריין: 'סוס הים המנומר' – לראשונה בישראל מחול בוטו יפני קלאסי בלבוש מודרני.

קריין: בכורה עולמית ליצירה חדשה של רמי באר ולהקת המחול הקיבוצית.

קריין: מוסיקה קלאסית – 'אורטוריית חג המולד' מאת באך, 'משיח' מאת הנדל עם מקהלת האקדמיה מבודפשט, 'בריאת העולם' מאת היידן ו'אליהו' מאת מנדלסון.

קריין: הסדרה הסימפונית – מנדי רודן מנצח על הסימפוניה הראשונה של ברהמס ועל הסימפוניה השניה של מאהלר.

קריין: ניקולאי פטרוב מנגן את הקיסר של בטהובן.

קריין: אטינגר מנצח על 'תמונות בתערוכה' ועוד ועוד.

קריין: באך בשישי בתכנית שכולה מיטב המוסיקה הכלית של באך בביצוע מיטב סולני ופרשני באך מהארץ ומהעולם.

קריין: תגליות מוסיקליות – המוסיקה הבלתי מוכרת של המאה העשרים עם לאון בוטשטיין, המנצח על התזמורת הסימפונית ירושלים, רשות השידור, ומציג לקהל יצירות מופת בלתי מוכרות.

קריין: ליטורגיקה יהודית – אלי יפה ותזמורת הסימפונייטה הישראלית באר-שבע בחגיגה של להיטי המוסיקה החזנית ומוסיקה קלאסית על נושאים יהודיים, כולל 'כל נדרי' ועוד.

קריין: שבוע סין במשכן ובו שתי הפקות אופרה וקונצרט בביצוע האופרה הלאומית של בייג'ין מסין – 'מהומה בארמון', אגדת עם סינית ו'נשות יאנג הלוחמות'.

קריין: אגדות ילדים – סדרה חדשה של שני קונצרטים סימפוניים לילדים בהשתתפות התזמורת הסימפונית הישראלית ראשון לציון ועם דנה דבורין בתפקיד אורח.

קריין: הקונצרטים מתקיימים על במת בית האופרה ובתכנית: 'חליל הקסם', 'מפצח האגוזים' ואופרת הילדים של גיל שוחט 'מקס ומוריץ'.

קריין: צלילי קסם – סדרת מופעי מולטימדיה מסופרים לילדים בעריכתה ובהנחייתה של ניצה שאול, בהשתתפות רקדנים, מוסיקאים, זמרים ושחקנים.

קריין: שעת אופרה לילדים – מפגש ראשון לילדים בגיל הרך עם עולם האופרה והמחזמר מידי שבוע באכסדרת המשכן בביצוע זמרי האופרה-סטודיו.

קריין: ג'ז במשכן – מחווה למוסיקה של מיילס דייויס, ענקי הקלרנית, השירים של אלה ולואי.

חנה מוניץ: כל זה יתקיים בשנה הבאה.

חנה מוניץ: חשוב שתדעו שלכל מופעי האופרה והמחול כמעט בכל ערב יש 150-200 ילדים שבאים אלינו במסגרת סל תרבות ארצי.

חנה מוניץ: יש לנו פעילות איתם ובשנה האחרונה היו כאן כ-12,000 ילדים.

חנה מוניץ: הפעילות מתקיימת קודם כל בבתי הספר עצמם, נעשית הכנה של המורים ונעשית הכנה של ערכות לילדים על האופרה שהם עומדים לראות.

חנה מוניץ: בסופו של הפרוייקט הם באים לראות אופרה ואף פעם לא נמצא כאן ילד שלא עבר איזושהי הכנה מראש בבית הספר ובבית כולל סיורים מאחורי הקלעים, היכרות עם האופרה וכו'.

חנה מוניץ: במסגרת סל תרבות יש גם פעילות עניפה בתוך בתי ספר אחרים, שלא קשורים לסל תרבות.

חנה מוניץ: מדובר ב-5 עד 12 פעולות במשך השנה, שכוללות הבנה בתחום המוסיקה בכלל ואופרה בפרט, מקהלה, תזמורת, כלים בתזמורת, שירת אופרה, שירת מקהלה, הבחנה בין סוגי קולות שונים, היכרות עם הפקת אופרה, במאי, מנצח וכן הלאה.

חנה מוניץ: הילדים באים הנה ועושים להם תצוגה שמראה להם איך בכלל הבמה עובדת ורק בסוף התהליך הזה הם באים לראות אופרה, שהילדים מוכנים לה מראש מבחינת ההסטוריה, המלחין, הסיפור וכן הלאה.

חנה מוניץ: כשהם באים לכאן הם מכירים את האופרה יותר טוב מכל מנוי אחר שלנו שקונה כרטיס בקופה.

חנה מוניץ: אנחנו מקפידים לא לקיים הצגות לילדים בנפרד.

חנה מוניץ: הם באים לערבים בהם קהל רגיל רוכש כרטיסים והם נמצאים בין הקהל.

חנה מוניץ: הם רואים איך מתלבשים לאופרה ואיך מתנהגים באופרה.

מל פולישוק-בלוך: באיזה גילאים הם?

חנה מוניץ: מבתי ספר יסודיים ועד חטיבות ביניים ותיכונים.

חנה מוניץ: מתאימים את ההפקות לגילאים השונים.

מל פולישוק-בלוך: ילדים מתחברים לאופרה?

חנה מוניץ: כן, מאד.

חנה מוניץ: יש פרוייקט שאנחנו מאד גאים בו, והוא נמשך כבר מזה שש שנים, בבית ספר תיכון עירוני ז'.

חנה מוניץ: בית הספר הזה נמצא על גבול יפו בת-ים, שלומדים בו ילדים ערבים, ילדים של משת"פים, של עובדים זרים וגם ילדים יהודיים.

חנה מוניץ: אלה ילדים שאין להם שום קשר ולא יכול היה להיות להם לאופרה, למוסיקה ולבית הזה בכלל.

חנה מוניץ: לראשונה נכנסנו לבית הספר הזה לפני שש שנים מתוך נסיון ואתגר.

חנה מוניץ: בדרך כלל אנחנו עובדים עם בית ספר שנה אחת בלבד ועוברים לבית הספר הבא, אבל הם לא נותנים לנו לצאת משם.

חנה מוניץ: אנחנו עובדים איתם כבר שנה שישית, יש להם פינת רדיו כי הם גם מאומצים על ידי אוניברסיטת תל-אביב.

חנה מוניץ: הילדים ביקשו שתהיה להם פינת אופרה שבועית בבית הספר ואם תיכנסו לבית הספר תשמעו אופרה במסדרונות.

חנה מוניץ: במסגרת פרוייקט הרדיו יש להם שדרני רדיו ומראיינים שמסתובבים אצלנו במסדרונות, מראיינים קהל, מראיינים את הזמרים ועוד.

חנה מוניץ: במקביל ואולי מהצד השני של הקשת, עשינו השנה אופרה חדשה – 'מעשה בחצי ירח' – בשיתוף בית הספר לאומנויות.

חנה מוניץ: אנחנו רוצים להמשיך את הפרוייקט בשנה הבאה עם שני בתי הספר האלה וגם עם אחרים, אבל איתם אנחנו מצליחים להעמיק את הפעילות יותר מאשר בדרך כלל.

חנה מוניץ: בהמשך נציג בפניכם סרט וידאו שעשו ילדים ממעלות, שאיתם התקיימו מספר פעילויות במשך השנה.

חנה מוניץ: הם צילמו את הפעילות ושלחו לנו קלטת כמתנה.

חנה מוניץ: דבר נוסף הוא פרוייקטים קהילתיים – נכון שצריך לחנך ילדים, אבל יש בארץ מספיק מבוגרים, שלא מכירים אופרה, לא נחשפו לאופרה, לא יודעים מה זה ואף פעם לא היו פה.

חנה מוניץ: אנחנו עושים פרוייקטים של אופרה קהילתית ועשינו כאלה במתנ"ס נווה-אליעזר עם כמה שכונות בסביבה.

מל פולישוק-בלוך: מי מממן את כל הפרוייקט?

חנה מוניץ: את הפרוייקט הזה מימנה עיריית תל-אביב ובו עשינו את האופרה כרמן וקראנו לה: כרמן בתל-אביב.

חנה מוניץ: המוסיקה נשארה כפי שהיא, אבל את הסיפור הם כתבו על פי הנטיות שלהם.

חנה מוניץ: בית החרושת לסיגריות הפך למאפיית פיתות, הפונדק הפך לתחנת משטרה וכן הלאה.

חנה מוניץ: יש שם קבוצת תיאטרון מקומית שבינה לבין אופרה אין שום קשר.

חנה מוניץ: אחד מהמשתתפים הוא בחור שישב בבית סוהר ארבע שנים על נסיון לרצח שוטר.

חנה מוניץ: כשנפגשנו איתם בהתחלה הם לא ידעו מה אנחנו רוצים מהם והתחושה היתה שיש אפילו משהו בוטה בגישה שלהם כלפינו.

חנה מוניץ: עבדנו עם כל השכונה במשך שנה שלמה, עם מקהלות הילדים, מקהלות המבוגרים, להקת המחול, להקה של קווקזים שמנגנים בכל מיני כלים שלהם ועוד.

חנה מוניץ: בשכונת התקווה עשינו פרוייקט דומה לזה המבוסס על 'הספר מסביליה', שקראנו לו 'הספר מהתקווה'.

חנה מוניץ: היתה בו קבוצה של נשים בוכריות, ששרות שירים בוכריים, בנות שבעים פלוס, וצירפנו גם אותן לתוך האופרה.

חנה מוניץ: כל השכונה התעסקה בעניין וזה היה מדהים באמת.

חנה מוניץ: אחרי למעלה משנה של עבודה בקהילה עם הקבוצה הזאת, החבר'ה באו הנה לכל אופרה מרצונם ועל פי בקשתם.

חנה מוניץ: נפתח להם צוהר לעולם, שלא היה שום סיכוי שהם יגיעו אליו, והיום זה חלק מהחיים שלהם.

חנה מוניץ: את הפרוייקט הקהילתי הזה אנחנו נקיים בעונה הקרובה באשקלון, בשכונת גילה בירושלים וברמלה.

חנה מוניץ: אנחנו נציג לכם עכשיו את שתי המצגות, זו של בית הספר ממעלות וזו של מתנ"ס נווה אליעזר.

חנה מוניץ: (הקרנת מצגת)

מל פולישוק-בלוך: איך אתם מצליחים לעשות הכל מבחינת משאבים?

חנה מוניץ: חלק מהכסף לשני הפרוייקטים האלה קיבלנו מעיריית תל-אביב והשאר מתרומות.

חנה מוניץ: לפרוייקטים שנעשה בקרוב, בירושלים, באשקלון וברמלה, נקבל תקציב ממשרד התרבות, המנהל, וכן מתרומות שאנחנו משיגים.

חנה מוניץ: זה לא מהתקציב של האופרה.

מל פולישוק-בלוך: פעם האופרה היתה בצרות כלכליות.

מל פולישוק-בלוך: היום היא מחזיקה את עצמה?

חנה מוניץ: עד שהחלו הקיצוצים היתה האופרה במצב מאוזן ועשינו במה שיש.

חנה מוניץ: כשהחלו הקיצוצים סבלנו במשך שנתיים-שנתיים וחצי מבעיות קשות מאד של דפיציט.

חנה מוניץ: במשך 2003 עשינו תכנית הבראה, כיסינו את כל הגרעון שהיה וסיימנו את 2003 באיזון.

חנה מוניץ: כך גם יהיה המצב ב-2004.

יהודית גידלי: כמה ערבים בשנה אתם עובדים?

חנה מוניץ: כ-300, כמעט ערב ערב ויש לנו אולם אחד בלבד.

מל פולישוק-בלוך: אמנון רובינשטיין עוד פעיל פה?

חנה מוניץ: אמנון חבר נהדר, הוא חבר באגודת הידידים שלנו.

חנה מוניץ: מה אחוז המנויים ואחוז רוכשי הכרטיסים באופן שוטף?

חנה מוניץ: 60% מנויים והשאר במכירה בקופה ולבתי הספר.

חנה מוניץ: מחירי הכרטיסים היקרים גבוהים יחסית לארץ, כ-380 שקל לכרטיס, אבל אנחנו מוכרים לבתי הספר כרטיסים במחיר 60 שקל.

חנה מוניץ: מחירי המנויים נמוכים מהמחיר הרשמי בכ-30%.

חנה מוניץ: זה הרבה, אבל אני תמיד אומרת שכאשר אנחנו מרימים את המסך, אנחנו משלמים 500 משכורות.

חנה מוניץ: כשתראו את ההפקה הערב יהיה לכם הרבה יותר קל להבין.

מל פולישוק-בלוך: כמה מקומות יש באולם?

חנה מוניץ: 1,500.

חנה מוניץ: אחוז התפוסה שלנו עד לפני מספר שנים היה 97% והיום התפוסה היא של כ-85%.

חנה מוניץ: מחירי הכרטיסים נעים בהתאם למקום הישיבה מ-115 שקל עד 380 שקל.

מל פולישוק-בלוך: מי שבאמת אוהב אופרה והולך שלוש פעמים בשנה, לא רוצה לשבת בשורה האחרונה.

חנה מוניץ: העלויות שלנו מאד גבוהות.

חנה מוניץ: (הקרנת מצגת)

חנה מוניץ: אני מודה לכם מאד ומזמינה אתכם לסיור מאחורי הקלעים ולאחריו לצפייה באופרה.

מל פולישוק-בלוך: תודה רבה לכם.

מל פולישוק-בלוך: הישיבה נעולה.